b'\n_START_ARTICLE_\nIacob Zadik\n_START_SECTION_\nVojna karijera\n_START_PARAGRAPH_\nIacob Zadik ro\xc4\x91en je 27. sije\xc4\x8dnja 1861. u Bratulestiju u okrugu Botosani. Od 1878. poha\xc4\x91a Vojnu \xc5\xa1kolu za mlade u Iasiju koju zavr\xc5\xa1ava 1886. godine. \xc5\xa0kolovanje nastavlja u \xc4\x8casni\xc4\x8dkoj \xc5\xa1koli za artiljeriju i in\xc5\xbeenjeriju u kojoj se \xc5\xa1koluje u razdoblju od 1886. do 1888. godine. Godine 1888. raspore\xc4\x91en je na slu\xc5\xbebu u 4. topni\xc4\x8dku pukovniju, a od te godine poha\xc4\x91a Specijalnu \xc5\xa1kolu za artiljeriju i in\xc5\xbeenjeriju koju zavr\xc5\xa1ava 1891. godine. Te iste godine promaknut je u \xc4\x8din poru\xc4\x8dnika, te raspore\xc4\x91en u 3. topni\xc4\x8dku pukovniju. Godine 1896. promaknut je u \xc4\x8din satnika, te raspore\xc4\x91en u 12. topni\xc4\x8dku pukovniju. Zapo\xc4\x8dinje poha\xc4\x91ati Ratnu \xc5\xa1kolu u Bukure\xc5\xa1tu koju zavr\xc5\xa1ava dvije godine kasnije. Godine 1898. imenovan je \xc5\xa1efom ureda za obuku 8. topni\xc4\x8dke pukovnije, nakon \xc4\x8dega od 1901. slu\xc5\xbei u sto\xc5\xbeeru 7. pje\xc5\xa1a\xc4\x8dke divizije gdje se nalazi na slu\xc5\xbebi do 1906. godine. Te godine je promaknut u \xc4\x8din bojnika, te imenovan na\xc4\x8delnikom sto\xc5\xbeera 2. divizije. Navedenu du\xc5\xbenost obna\xc5\xa1a do 1909. kada postaje zapovjednikom 8. topni\xc4\x8dke pukovnije. Nakon toga od 1910. godine obna\xc5\xa1a du\xc5\xbenost na\xc4\x8delnika sto\xc5\xbeera 7. pje\xc5\xa1a\xc4\x8dke divizije na kojoj du\xc5\xbenosti se nalazi godinu dana nakon \xc4\x8dega se ponovno vra\xc4\x87a na mjesto zapovjednika 8. topni\xc4\x8dke pukovnije. Godine 1914. unaprije\xc4\x91en je u \xc4\x8din pukovnika, te imenovan na\xc4\x8delnikom sto\xc5\xbeera III. korpusa, te potom, IV. korpusa.\n_START_SECTION_\nPrvi svjetski rat\n_START_PARAGRAPH_\nNakon ulaske Rumunjske u rat Zadik je imenovan na\xc4\x8delnikom sto\xc5\xbeera 4. armije kojom je zapovijedao Constantin Prezan. Kao na\xc4\x8delnik sto\xc5\xbeera 4. armije sudjeluje u Bitci za Transilvaniju. Zadik ostaje na\xc4\x8delnikom sto\xc5\xbeera 4. armije i nakon \xc5\xa1to je u studenom 1916. Constantina Prezana na mjestu zapovjednika zamijenio Constantin Cristescu. U lipnju 1917. postaje na\xc4\x8delnikom sto\xc5\xbeera 1. armije sa kojom sudjeluje u Bitci kod Marastija i Bitci kod Marasestija. Nakon toga obna\xc5\xa1a du\xc5\xbenost na\xc4\x8delnika u ministarstvu za ratni materijal.\n_START_SECTION_\nPoslije rata\n_START_PARAGRAPH_\nGodine 1918. Zadik je promaknut u \xc4\x8din brigadnog generala, te je imenovan zapovjednikom 8. pje\xc5\xa1a\xc4\x8dke divizije. Zapovijedaju\xc4\x87i navedenom divizijom na poziv rumunjskog stanovni\xc5\xa1tva ulazi u Bukovinu, te sudjeluje u njezinom sjedinjenju sa Rumunjskom. Za navedeno je 1919. promaknut u \xc4\x8din divizijskog generala, te je imenovan zapovjednikom IV. korpusa kojim zapovijeda do 1922. godine. Godine 1926. odlazi u mirovinu._NEWLINE_Iacob Zadik preminuo je 8. travnja 1970. u 103. godini \xc5\xbeivota u Bukure\xc5\xa1tu. Bio je o\xc5\xbeenjen sa Rosom Zadik sa kojom je imao sinove Grigorea i Ioana-Cristea, te k\xc4\x87er Margaretu.'